The Ring (2002)    "Before you die, you see the ring"    Ajakirjanik Rachel Keller hakkab uurima kahtlase kasseti tagamaid, mis tappis tema nõo ja veel kolm noorukit, kes antud kassetti vaatasid. Rachel vaatab samuti kassetisisu ära, peale mida telefon heliseb, öeldes, et tal on  jäänud seitse päeva. Rachel palub abi oma kunagiselt elukaaslaselt Noah'lt, kellega nad jõuavad selleni, et kassett on kuidagi seotud Moeko saarel elanud tüdruku Samaraga. Rachel peab aga kiiresti leidma viisi, kuidas kassetineedus lõpetada, sest seda vaatab ka tema noor poeg Aidan.      Ütlen täie kindlusega, et "The Ring" on üks normaalsemaid õudus-remake'e, mida USA on Aasia filmidest teinud. Näitlejad sobivad, ei jäta sellist paroodiamaiku (kuigi nüüd, näinud Scary Movie filme, on "The Ringi" küll natuke raskem tõsiselt võtta.. siiski, "The Ringi" väljatulekul oli see vägagi tõsiseltvõetav film). Mäletan, et esimest korda, kui seda kinos vaatamas käisin, kuulsin ma telefonihelinat niipea, kui võtme koduukse lukuauku panin  - väga hästi ajastatud. Ma mõtlesin küll kaks korda enne telefoni vastuvõtmist.    Nüüd eile sattusin taaskord selle filmi peale, täiesti poolkogemata, kui ma õhtul teleka käima panin. Ja kuigi mitmendat korda vaadates hakkab film venima, on see siiski hästi tehtud, ilusates sinistes värvides ja üldse kergelt sünge. Aidanit mänginud poiss oli minu meelest hirmsam kui Samara, samuti ka kergelt pindakäiv - seda täpsemalt lõpus, kui tema ema Rachel on seitse päeva end lolliks otsinud ning siis  otsustab Aidan suu lahti teha ja öelda, et ta poleks pidanud seda tegema.    Naljakas, kui palju hirmu võib tekitada telekasahin või telefonihelin. Ometi, mõlemad on meie elus nii tavalised asjad, et kui Samara eest saaks põgeneda, olles eemal telekatest, siis seda kohta naljalt väga lähedalt ei leiakski.    Eriti sürr oli muidugi selle "needusekasseti" sisu, igast mustvalged klipid näiliselt suvalistest asjadest, vakladest ja redelist ja.. igal juhul kõhedust tekitav. Ei ole enam vist  õudsemat (selles heas mõttes) USA filmi näinud.    Hinnang: 7/10    Posted by: Shin